Το κορίτσι με τα μαύρα

Το κορίτσι με τα μαύρα είναι ελληνική κινηματογραφική ταινία του 1956 σε σενάριο και σκηνοθεσία του Μιχάλη Κακογιάννη. Πρωταγωνιστουν η Έλλη Λαμπέτη και ο Δημήτρης Χορν. Γυρίστηκε στην Ύδρα με μία μόνο κάμερα.

 Η Μαρίνα (Έλλη Λαμπέτη) ζει στην Ύδρα με την μητέρα της Φρόσω (Ελένη Ζαφειρίου) και τον αδερφό της Μήτσο (Ανέστης Βλάχος). Η μητέρα της, ούσα χήρα, διατηρεί σχέση με τον νεότερό της Πανάγο (Στέφανος Στρατηγός) και γι' αυτό έχει δώσει δικαιώματα στο νησί, κάτι που εξοργίζει το Μήτσο, ο οποίος θεωρεί ότι, σύμφωνα με τα ήθη της εποχής, οφείλει να υπερασπιστεί την τιμή της οικογένειας, πράγμα που επιλέγει κάνει ξυλοκοπώντας τη μητέρα του δημόσια. Στο σπίτι της οικογένειας επικρατεί μια τραγική κατάσταση, την οποία η Μαρίνα δεν μπορεί να διαχειριστεί. Στο νησί έρχονται για διακοπές δύο φίλοι, ο Παύλος (Δημήτρης Χορν) και ο Αντώνης (Νότης Περγιάλης) και νοικιάζουν δωμάτια στο σπίτι της Μαρίνας. Ο Παύλος αρχίζει να δείχνει ενδιαφέρον προς τη Μαρίνα και οι δύο νέοι ερωτεύονται. Όμως ο Χρήστος (Γιώργος Φούντας), ένας ψαράς του νησιού, ερωτευμένος με τη Μαρίνα, κάνει ό,τι περνάει από το χέρι του για να την κατακτήσει. Η Μαρίνα τον μισεί, επειδή αυτός ήταν η αιτία για το σκοτωμό της μοναδικής και αγαπημένης μεγαλύτερής της αδερφής. Ο Χρήστος, καταστρώνοντας ένα σχέδιο με τους φίλους του, τρυπάει την βάρκα που θα έπαιρνε ο Παύλος. Το αποτέλεσμα είναι η βάρκα να βυθιστεί και να πνιγούν τρία παιδάκια, από τα πολλά που πήρε για βόλτα ο Παύλος. Ύστερα από το ατύχημα, η Μαρίνα μαθαίνει ποιος ήταν ο υπαίτιος, απευθύνεται στον Χρήστο και τον αναγκάζει να παραδοθεί. Η ομολογία του θα απαλύνει τις τύψεις του Παύλου. Η Μαρίνα που τον αγαπάει, θα ζητήσει από τον Παύλο να φύγει από το νησί για να κάνει ένα νέο ξεκίνημα. Ο Παύλος θα συμφωνήσει, αλλά την επομένη θα αλλάξει για άλλη μια φορά γνώμη και θα ζήσει μαζί με τη Μαρίνα. Μαρίνα: Έλλη Λαμπέτη Παύλος: Δημήτρης Χορν Φρόσω: Ελένη Ζαφειρίου Χρήστος: Γιώργος Φούντας Αντώνης: Νότης Περγιάλης Μήτσος: Ανέστης Βλάχος Πανάγος: Στέφανος Στρατηγός κυρ-Αριστείδης: Νίκος Φέρμας χωροφύλακας: Θανάσης Βέγγος Η ταινία έχει γυριστεί στην Ύδρα. Ο Μανώλης Κρανάκης γράφει γι' αυτό:Η Ύδρα του Μιχάλη Κακογιάννη είναι ασπρόμαυρη, μελαγχολική, φτιαγμένη από ανομολόγητα μυστικά και μικρές ανθρώπινες ιστορίες, ένα «κορίτσι με τα μαύρα» από μόνη της, πανέμορφο, αγέρωχο, βαθιά πληγωμένο, παγιδευμένο μέσα σε ένα χωροχρόνο που ορίζεται από το ελληνικό φως για να «φωτίσει» τις σκιές μέσα από τις οποίες αναδύεται κάθε φορά πιο τραυματισμένη η επιθυμία για φυγή. Δεν είναι τυχαίο ότι ο Μιχάλης Κακογιάννης φυλάει τις μοναδικές στιγμές ευτυχίας για την ηρωίδα του, όταν αυτή είναι εγκλωβισμένη μέσα στο περασμένης αίγλης αρχοντικό ξενοδοχείο, με τα παράθυρα κλειστά αλλά τα αυτιά ανοιχτά στη δυνατή βοή που έρχεται απ' έξω. Επίσης, κάποια εξωτερικά πλάνα είναι γυρισμένα στον Πειραιά και στον Πόρο. Κόβοντας 87.552 εισιτήρια, η ταινία κατατάχθηκε στην 4η θέση ανάμεσα στις 24 ελληνικές ταινίες της ίδιας σεζόν. Η ταινία έχει κερδίσει: Ασημένιο Βραβείο στο Φεστιβάλ Κινηματογράφου της Μόσχας Χρυσή Σφαίρα ως καλύτερη ξένη ταινία από την Επιτροπή Ανταποκριτών Ξένου Τύπου στην Αμερική Υποψηφιότητα για Χρυσό Φοίνικα στο Φεστιβάλ των Καννών Το κορίτσι με τα μαύρα στην IMDb